SET เช้านี้ร่วงกว่า 13 จุด แรงขายหุ้นขนาดใหญ่-รอผลประชุมเฟด-BOJ
SET เช้านี้ร่วงกว่า 13 จุด จากแรงขายหุ้นขนาดใหญ่ ล่าสุด ณ เวลา 10.41 น. อยู่ที่ 1,478.94 จุด ลบ 13.79 จุด หรือ 0.92% สูงสุดอยู่ที่ 1,491.16 จุด ต่ำสุดอยู่ที่ 1,474.04 จุด มูลค่าการซื้อขาย 1.74 หมื่นล้านบาท โบรกฯ ชี้ นักลงทุนระมัดระวังการลงทุนรอผลประชุมเฟด-BOJ
20 ก.ย. 2559

ผู้สื่อข่าวรายงานว่า ดัชนีตลาดหุ้นไทย ณ เวลา 10.41 น. อยู่ที่ 1,478.94 จุด ลบ 13.79 จุด หรือ 0.92% สูงสุดอยู่ที่ 1,491.16 จุด ต่ำสุดอยู่ที่ 1,474.04 จุด มูลค่าการซื้อขาย 1.74 หมื่นล้านบาท
สำหรับปัจจัยที่ส่งผลให้ดัชนีปรับตัวลงคาดว่าเป็นแรงขายหุ้นขนาดใหญ่ทั้งกลุ่มสื่อสาร พลังงาน และแบงก์ ขณะที่นักลงทุนต่างชาติเริ่มขายสุทธิในตลาดหุ้นไทย หลังวานนี้ขายสุทธิออกมากกว่า 3 พันล้านบาท
ด้านนายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ย่อตัวลงกว่า 10 จุด หลังจากที่ดัชนีได้ปรับตัวขึ้นไป 5 วันติดต่อกันในช่วงที่ผ่านมา ซึ่งนักลงทุนระมัดระวังตัวมากขึ้น โดยต่างรอดูผลการประชุมธนาคารกลางสหรัฐฯ (เฟด) และผลการประชุมธนาคารกลางญี่ปุ่น (BOJ) ในวันพุธนี้
ทั้งนี้ตลาดหุ้นอื่นในภูมิภาคเอเชียเช้านี้เคลื่อนไหวไซด์เวย์ทั้งในแดนบวก-ลบไม่มาก อย่างไรก็ดี มองว่าที่ระดับ 1,480 จุดน่าจะทำให้เกิดการรีบาวน์ได้ ส่วนแนวต้านให้ไว้ที่ 1,495 จุด
ส่วนบล.ฟิลลิป ระบุในบทวิเคราะห์ว่า วานนี้ต่างชาติขายสุทธิกว่า 3.4 พันล้านบาท ซึ่งเป็นยอดขายสุทธิที่มากที่สุดในปีนี้นับตั้งแต่วันที่ 5 ม.ค. และเป็นยอดขายสุทธิที่มากกว่า 2 พันล้านบาท ครั้งแรกตั้งแต่วันที่ 11 เม.ย. ขณะที่ในเชิงมูลค่าตลาดหุ้นไทยปรับมาซื้อขายใกล้ระดับ Forward P/E ที่ 16 เท่า ซึ่งเป็นระดับเหมาะสมที่ทางฝ่ายประเมินไว้ (ประมาณ 1,510-1,520 จุด) จึงมอง Upside เริ่มจำกัด
 